钦定古今图书集成/明伦汇编/官常典/第104卷 > 《广平王碑》邢邵
## 钦定古今图书集成/明伦汇编/官常典/第104卷 > 《广平王碑》邢邵

“公分气氤氲，禀灵昭晋，基构轮奂，源流濬远，积石莫
之方，委水不能喻，山渎效神，辰昴降德，自天攸纵，郁
为时宗，墙宇淹旷，标格秀远，道亚生知，德均殆庶，日
月在躬，水镜被物，望青松而比秀，干白云而上征，侍
讲金华，参游铜雀，出陪芝盖，入奉桂室，充会友之选，
当舍遗之举，发言为论，受诏成文，碧鸡自口，灵蛇在”
握，方见建安之体，复闻正始之音。公年方弱冠，而位
居寮右，道被生民，惠渐万物，郁为雅俗之表，峨成社
稷之镇。公孙声动天下，已非其伦；管子光照邻国，孰云能拟？方谓膺斯多福，降此永年，夺抟风之逸羽，穷
送日之远路，同岐山之嘉会，陪岱宗之盛礼，而群飞
在辰，横流具及，山崩川竭，星霣日销，崑岳既毁，玉石
俱烬。兰挺则芬，玉生则润。“泱泱万源，落落千仞。我有
徽猷，金声玉振。志犹学海，业比登山。”“蜘蹰缇衮，绛帐
韦编。寻微启奥，敷理入元。天地或终，山河匪寿。昔日
先民，谁堪长久。立言立事，责之身后。式铭景行，是为
不朽。”